b'\n_START_ARTICLE_\nSommelier\n_START_PARAGRAPH_\nSommelier je oseba, ki skrbi za vino od trenutka nabave do postre\xc5\xbebe. Beseda izvira iz franco\xc5\xa1\xc4\x8dine, njen dobesedni prevod pa je vinski stre\xc5\xbeaj._NEWLINE_Vloga sommeliera je izbira vina, njegovo skladi\xc5\xa1\xc4\x8denje glede na zahtevnost vrste vina, postre\xc5\xbeba in svetovanje ter izbira vina k dolo\xc4\x8deni jedi._NEWLINE_Sommelier je po navadi zaposlen v izbranih restavracijah, kjer je pravilna izbira vina in njegova ustrezna hramba izjemnega pomena. Poleg izjemnega poznavanja vina mora imeti sommelier velike organolepti\xc4\x8dne sposobnosti, dodatna znanja o oljih, kavi, \xc4\x8dajih, mineralnih vodah, \xc5\xbeganih pija\xc4\x8dah, cigarah, enogastronomiji, lastnostih hrane in njenemu spajanju z vinom, ... Spremljati mora tudi vse novosti na podro\xc4\x8dju sommelierskega dela.\n_START_SECTION_\nMednarodno sommeliersko(someljejsko)zdru\xc5\xbeenje (ASI)\n_START_PARAGRAPH_\nSommelierji (someljeji) se zdru\xc5\xbeujejo v nacionalna zdru\xc5\xbeenja, ta pa v Mednarodno sommeliersko (someljejsko) zdru\xc5\xbeenje ASI - Association de la Sommelerie Internationale. ASI je bila ustanovljena 3. in 4. junija leta 1969 v francoskem]] mestu Reims. Ustanovne dr\xc5\xbeave \xc4\x8dlanice so bile Francija, Italija, Belgija in Portugalska. Dokon\xc4\x8dno se je organizacija utrdila na prvem rednem zasedanju Skup\xc5\xa1\xc4\x8dine ASI 5. in 6. junija 1972._NEWLINE_Danes ASI vklju\xc4\x8duje nacionalne organizacije sommelierjev (someljejev) naslednjih dr\xc5\xbeav: Andora, Argentina, Avstrija, Belgija, Bolgarija, Brazilija, \xc4\x8ce\xc5\xa1ka, \xc4\x8cile, Danska, Estonija, Francija, Gr\xc4\x8dija, Hrva\xc5\xa1ka, Irska, Islandija, Italija, Japonska, Kanada, Ljudska republika Kitajska, Ju\xc5\xbena Koreja, Luksemburg, Mad\xc5\xbearska, Mehika, Monako, Nem\xc4\x8dija, Nizozemska, Norve\xc5\xa1ka, Portugalska, Romunija, Rusija, Slova\xc5\xa1ka, Slovenija, \xc5\xa0panija, \xc5\xa0vedska, \xc5\xa0vica, Tur\xc4\x8dija, Zdru\xc5\xbeeno kraljestvo, Venezuela, ZDA. Slovenijo od 1994 leta aktivno zastopa Dru\xc5\xa1tvo za razvoj vinske kulture SOMMELIER SLOVENIJE._NEWLINE_Dr\xc5\xbeave kandidatke: Finska, Kuba, Malta, Peru, Poljska, \xc4\x8crna Gora._NEWLINE_Vsaka \xc4\x8dlanica prireja nacionalna tekmovanja za najbolj\xc5\xa1ega sommelierja (someljeja), Mednarodna organizacija ASI pa svetovno in kontinentalna (Evropa, Ameriki, Azija in Oceanija) tekmovanja sommelierjev (someljejev).'